Ǹtí nyé nâ: «Etúgā dzámā á dzī, mǎmēn mayi dzɔ́ nɔŋ, amú mə̄ n­gátɔ́b dzɔ̄, mə diŋí fə̄ dzɔ́ ai ǹnə́m wámā ósə; mə ngávə́ nye ǹsísīm wáma; ńnye ǎ yi tsíg ńtōl məyɔŋ. 2Ǎ yǐ kig bám, mvéndé dzīé təge kɔ́bɔ̄ éyōyób, kíŋ dzīé təge dzɔ wóg á miǹsəŋ miǹsəŋ. 3Ǎ yǐ kig kəlan ńtsáb élé yā ó nə́ ḿbūgán, tɔ á dīm ésiga ndóǎn yā yákân ai məyóŋ, ǹtól wóé wâyi wulu hə á bə́bə́lá. 4Ǎ yǐ kig tɔbɔ éyoe ngə́ kīg á bɔ ńkə̄kə́lán, á kələ kwí anə́ ā tə́le ǹtól wóé á sí ndon: məyɔ̌ŋ yā á bilǒn mâyi yangǎ mə̄mvéndé móé. 5Ná hḿ ńgɔ Ǹtondôbə Zambá ā kɔ́bɔ, nyé yǎ á ngābonde yób, a tóán dɔ lám; nyé yǎ á ngāyə́məde sí, a və́ə́ fə dzɔ nə́ é fái bibəbɛga; nyé yǎ á ngāvə́ bəwulu bə́ sí m̀həbə, a və́ fə bod ǹsísīm. 6Ma Ǹtondôbə, ma fɔ́ɔ́ mə̄ ngálóe wa á sósōó, mə ngánɔŋ wa á wɔ́, ńdɔ mə ngákomodo wa, mə ngátə́le wa nə́ ó bɔ elad ayɔŋ ai m̀fyɛ məyɔŋ, 7nə́ ó yái miǹdídím mís, ó kūlī ébá bə́ nə̄ á mim̀bog á ńsəŋ, ó zu ai ébá bə́ nə̄ á díbi éngə́ngə́ŋ. 8Mə nə Ǹtondôbə, dzwé dámā dílī, mǎyǐ kig və́ mod m̀fə́ dúmá dáma, mǎyǐ kig və́ bivəgələ olugú wama. 9É mam mə́ ósú mə́ lod yǎ, ńdɔ makad mína mim̀kpámáŋ mīfə́; ósúsúa yə nâ mâbɔban, mayi mína mɔ́ kūli. 10Yiágan Ǹtondôbə m̀kpámáŋ dzīá, a tádigi á bəǹnyie bə́ sí, bə́ yīágā dúmá díé, ébá báwulu á máŋ ai é byə́m bísə̄ bí nə́ étēde, bilǒn ai ébá bə́sə̄ bə́ tɔ̄á étēde. 11Ǹkód ńnam ai bidzə̂dzalá bóé bə́ bə́dégē kíŋ; míńkán yǎ Kédar á tɔ̄á, bətɔbɔ̌ yā étē bə́ lɔ́ŋɔ́ áyéngá ákōm, bə́ tāāg ózɔ̄ndɔ́m miǹkǒl. 12Bə́ váá Ńtondôbə dúmá, bə́ yédégan olugú wōē á bilǒn.